เอฟดับบลิวดีขายกระหน่ำ
เอฟดับบลิวดีประกันชีวิต เผยเดือน ม.ค.เบี้ยใหม่โต 240%&nbsp; ขึ้นที่ 5 ภายใน 3 ปี
26 ก.พ. 2559

เอฟดับบลิวดีประกันชีวิต เผยเดือน ม.ค.เบี้ยใหม่โต 240%  ขึ้นที่ 5 ภายใน 3 ปี
นายไมค์ แพล็กซ์ตัน ประธานเจ้าหน้าที่บริหาร บริษัท เอฟดับบลิวดี ประกันชีวิต เปิดเผยว่า เดือน ม.ค. 2559 ที่ผ่านมา บริษัทมีเบี้ยใหม่โต 240% เมื่อเทียบกับเดือน ม.ค. 2558 ซึ่งเป็นการเติบโตจากช่องทางการขายผ่านธนาคาร ช่องทางการขายผ่านตัวแทน และช่องทางการขายอื่นๆ ตามลำดับ เป็นการแสดงให้เห็นว่ากลยุทธ์การยึดความต้องการของลูกค้าเป็นที่ตั้งได้ผล
สำหรับ ปี 2559 นี้ คาดว่าบริษัทจะสามารถผลิตผลงานเบี้ยใหม่ได้ไม่ต่ำกว่า 50% เมื่อเทียบกับปี 2558 ที่มีอัตราการเพิ่มขึ้น 68% สูงกว่าอุตสาหกรรมที่เติบโตเพียง 9% ส่วนเบี้ยรวมในปี 2559 นี้มั่นใจว่าจะยังมีอัตราการเพิ่มขึ้นอย่างต่อเนื่องจากปี 2558 ที่ทำได้ 1.1 หมื่นล้านบาท เพิ่มขึ้น 20% มีลูกค้ามากกว่า 6.68 แสนคน เพิ่มขึ้น 37.5%
ทั้งนี้ เนื่องจากโครงสร้างผลประโยชน์ตอบแทนฝ่ายขายของบริษัทได้รับการยอมรับจากตัวแทน สามารถดึงดูดตัวแทนจากบริษัทอื่นเข้ามาร่วมงานจำนวนมาก ประกอบกับบริษัทมีการปรับปรุงผลิตภัณฑ์ที่เฉพาะเจาะจงกับลูกค้าเฉพาะกลุ่มได้มากขึ้น โดยปี 2558 ที่ผ่านมามีตัวแทนใหม่เข้ามาร่วมงานกับบริษัทร่วม 3,000 คน รวมตัวแทนทั้งหมดในปัจจุบัน 5,000 คน
นอกจากนี้ บริษัทยังได้ร่วมมือกับธนาคารทหารไทยอย่างใกล้ชิด ในการปรับปรุงผลิตภัณฑ์ใหม่ๆ และแนวทางการทำกิจกรรมทางการตลาดให้สอดคล้องกับกลุ่มลูกค้าเป้าหมาย เช่น แบบประกัน ไลฟ์ เซฟเวอร์ 15/9 จับกลุ่มลูกค้าวัยทำงาน และการขายกรมธรรม์ยูนิตลิงค์ หรือประกันชีวิตควบการลงทุน
นายอามาน คาปัวร์ ประธานเจ้าหน้าที่สายงานการตลาด บริษัท เอฟดับบลิวดี ประกันชีวิต กล่าวว่า ในเดือนมี.ค.นี้ บริษัทจะเปิดขายกรมธรรม์ประกันชีวิตควบการลงทุน หรือยูนิตลิงค์ผ่านตัวแทน และในไตรมาส 2 ของปีนี้ จะมีการออกภาพยนตร์โฆษณาชุดใหม่ รวมถึงการทำประชาสัมพันธ์ในตลาดต่างจังหวัดผ่านหอนาฬิกา จุดรับกระเป๋าในสนามบิน รวมถึงการเปิดตัวเว็บไซต์ใหม่ ที่ให้ลูกค้าสามารถตอบโต้กับบริษัทได้ง่ายขึ้น เพื่อสร้างการรับรู้ของแบรนด์เอฟดับบลิวดีอย่างต่อเนื่อง โดยยังคงยึดเป้าหมายที่จะติดอันดับบริษัทชั้นนำ 1 ใน 5 ให้ได้ภายใน 3 ปี